b'\n_START_ARTICLE_\nFredrik August II (Saksin kuningas)\n_START_PARAGRAPH_\nFredrik August II (18. toukokuuta 1797 Dresden \xe2\x80\x93 9. elokuuta 1854 Tiroli, It\xc3\xa4valta) oli Saksin kuningaskunnan kuningas vuosina 1836\xe2\x80\x931854._NEWLINE_Fredrik August II oli Saksin ensimm\xc3\xa4isen kuninkaan, Fredrik August I:n veljenpoika. H\xc3\xa4nen is\xc3\xa4ns\xc3\xa4 oli prinssi Maksimilian. Fredrik August opiskeli nuorena sota-, oikeus- ja luonnontieteit\xc3\xa4. Vuosina 1830\xe2\x80\x931836 h\xc3\xa4n toimi toisen set\xc3\xa4ns\xc3\xa4, kuningas Antonin kanssahallitsijana. Fredrik August II oli aluksi uudistusmielinen ja vuoden 1831 perustuslaki oli osin h\xc3\xa4nen k\xc3\xa4sialaansa. H\xc3\xa4n pyrki esiintym\xc3\xa4\xc3\xa4n poliittisten uudistusten puolesta my\xc3\xb6s noustuaan valtaistuimelle 6. kes\xc3\xa4kuuta 1836, mutta ei saanut sill\xc3\xa4 saralla aikaan paljoakaan._NEWLINE_Vuoden 1848 vallankumous muodostui vedenjakajaksi, joka k\xc3\xa4\xc3\xa4nsi Fredrik Augustin politiikan taantumukselliseksi. H\xc3\xa4n suhtautui aluksi my\xc3\xb6nteissti Frankfurtin kansalliskouksen pyrkimykseen yhdist\xc3\xa4\xc3\xa4 Saksa, mutta ei hyv\xc3\xa4ksynyt kansalliskouksen laatiman liberaalin Saksan perustuslain sis\xc3\xa4lt\xc3\xb6\xc3\xa4. H\xc3\xa4nen kielt\xc3\xa4ytymisens\xc3\xa4 vahvistamasta kyseist\xc3\xa4 perustuslakia Saksissa johti toukokuussa 1849 kuuluisaan Dresdenin kansannousuun, joka saatiin kukistettua vasta Preussin l\xc3\xa4hett\xc3\xa4mien apujoukkojen avulla. Frerik August oli Dresdenin kumousyrityksen j\xc3\xa4lkeisin\xc3\xa4 vuosina yh\xc3\xa4 enemm\xc3\xa4n syrj\xc3\xa4ss\xc3\xa4 valtakuntansa hallitusasioista. Vuodesta 1849 Saksin politiikkaa ohjasi vanhoillinen p\xc3\xa4\xc3\xa4ministeri Friedrich Ferdinand von Beust. Beust oli Preussin vastustaja ja teki Saksista siksi It\xc3\xa4vallan liittolaisen._NEWLINE_Fredrik August oli innokas harrastelijakasvitieteilij\xc3\xa4 ja kiersi kasvienkeruuretkill\xc3\xa4 eri puolilla Eurooppaa. H\xc3\xa4n kuoli yhdell\xc3\xa4 t\xc3\xa4llaisella retkell\xc3\xa4 vuonna 1854 Tirolissa pudottuaan. H\xc3\xa4n oli kuollessaan lapseton, joten uudeksi kuninkaaksi tuli h\xc3\xa4nen veljens\xc3\xa4 Juhana.'